Page:Ludus Coventriae (1841).djvu/240

 Jhesu nichil respondit, sed semper scrybyt in terra,

Mulier. Now, holy prophete, be mercyable! Upon me, wrecche, take no vengeaunce! ffor my synnys abhomynable,  In hert I have grett repentaunce. I am wel wurthy to have myschaunce,  Bothe bodyly dethe and werdly shame; But gracyous prophets of socurraunce,   This tyme pray ȝow for Goddys name. Phariseus. Ageyn the lawe thou dedyst offens,  Therfore of grace speke thou no more; As Moyses gevyth in law sentens,   Thou xalt be stonyd to deth therfore. Accusator. Ha don, sere prophete, tells us ȝoure lore;  Xul we this woman with stonys kylle? Or to hire hous hire home restore? In this mater telle us ȝour wylle. Scriba. In a colde stodye me thynkyth ȝe sytt;  Good sere, awake, telle us ȝour thought: Xal she be stonyd? telle us ȝour wytt,—  Or in what rewle xal sche be brought? Jhesus. Loke whiche of ȝow that nevyr synne wrought,  But is of lyff clennere than she, Cast at here stonys, and spare here nowght,   Clene out of synne if that ȝe be. Hic Jhesus iterum se inclinans scribet in terra, et omnes accusatores quasi confusi separatim in tribus locis se disjungent.

Phariseus. Alas! alas! I am ashamyd! I am afferde that I xal deye; Alle myn synnys evyn propyrly namyd ȝon prophete dede wryte befor myn eye.